ഐസിസിയുടെ മൂന്ന് പ്രധാന ടൂർണമെന്റുകളും സ്വന്തമാക്കിയ ഏക ക്യാപ്റ്റനാണ് ധോണി . രാജ്യാന്തര ട്വന്റി 20യിൽ ഏറ്റവും കൂടുതൽ ജയമെന്ന റെക്കോഡും ധോണിയുടെ പേരിലാണ് . ഇന്ത്യൻ ക്രിക്കറ്റിൽ സുവർണ ലിപികളിലെഴുതിയ ഒരു യാത്രയുടെ തുടക്കമായിരുന്നു ഇത് . ഐസിസിയുടെ നിർബന്ധം കൊണ്ടുമാത്രം പ്രഥമ ടി 20 ലോകകപ്പിന് ടീമിനെ അയച്ച ബിസിസിഐ പരീക്ഷണാർത്ഥം നായകനാക്കിയത് ധോണിയെ . പിന്നീട് സംഭവിച്ചതെല്ലാം ചരിത്രം . ഓസ്ട്രേലിയയെയും പാകിസ്ഥാനെയുമൊക്കെ മുട്ടുകുത്തിച്ച നമ്മൾ ദക്ഷിണാഫ്രിക്കയിൽ നിന്ന് മടങ്ങിയത് ലോകകിരീടവുമായി . പിന്നെ തുടർവിജയങ്ങളുടെ നാളുകൾ . 4 വർഷത്തിനിപ്പുറം വാങ്കെഡയിൽ ഒരു രാജ്യത്തിന്റെ മുഴുവൻ പ്രാർത്ഥനനകളുടെ കരുത്തും കയ്യിലാവാഹിച്ച് ലോംഗ് ഓണിന് മുകളിലൂടെ ധോണി പായിച്ച ഈ സിക്സർ നമുക്ക് നേടിത്തന്നത് കാത്തിരുന്ന ഏകദിന ലോകകപ്പ് . ഫൈനലിൽ സ്വയം സ്ഥാനക്കയറ്റം നൽകിയിറങ്ങിയ ധോണി തന്നെ മാൻ ഓഫ് ദമാച്ചും . ശരിക്കും രാജയോഗം എന്ന് വിശേഷിപ്പിക്കാവുന്ന നേട്ടം . രണ്ട് വർഷം കഴിഞ്ഞ് ചാംപ്യൻസ് ട്രോഫിയും ജയിച്ച് മൂന്ന് ഐസിസി ടൂർണമെന്റും ജയിക്കുന്ന ഏക നായകനായി ധോണി . പോണ്ടിംഗൊക്കെ സ്വപ്നം കണ്ടിരുന്ന നേട്ടം . ഇതിനിടെ ഏഷ്യ കപ്പിലും ഇന്ത്യ ജേതാക്കളായി . ഏറ്റവുമൊടുവിൽ നടന്ന രണ്ട് ഐസിസി ടൂർണമെൻറിലും സെമിയിലെത്താനും നമുക്കായി . എന്നും അഭിമാനത്തോടെ മാത്രം നമുക്കോർക്കാൻ കഴിയുന്ന ഒരു പിടി വിജയങ്ങൾ സമ്മാനിച്ച എം എസ് ധോണി സ്വയം നായകസ്ഥാനമൊഴിഞ്ഞു . മുന്നിൽ നിന്ന് നയിക്കാൻ ഇനി ധോണിയില്ലെങ്കിലും വിക്കറ്റിന് പിന്നിലും മുന്നിലും വിസ്മയം കാട്ടാൻ നീലക്കുപ്പായത്തിൽ ഇനിയുമുണ്ടാകും നമ്മുടെ സ്വന്തം എം എസ് ഡി .